สเปรย์พ่นคอกระชายขาว ไม่มีผลในการต้านเชื้อโรค ประชาชนไม่หลงเชื่อคำโฆษณาเกินจริง
ศูนย์ต่อต้านข่าวปลอมประเทศไทย สังกัดกระทรวงดิจิทัลเพื่อเศรษฐกิจและสังคม ชี้แจงกรณี สเปรย์พ่นคอกระชายขาว สามารถป้องกันเชื้อโรคเข้าสู่ร่างกายได้ จากข้อความชวนเชื่อระบุว่า “ป้องกันก่อนจะสาย สเปรย์พ่นคอกระชายขาวผสมฟ้าทะลายโจร ผสมโพรพอลิสฉีดพ่นในช่องปาก ป้องกันเชื้อ ต้านเชื้อโรคเข้าสู่ร่างกาย เสริมภูมิคุ้มกัน พ่นได้ทั้งวัน สมุนไพรแท้สกัด”  สำนักคณะกรรมการอาหารและยา กระทรวงสาธารณสุข พบว่าเป็นข้อมูลเท็จและชี้แจงว่าผลิตภัณฑ์เฉิดฉาย เม้าท์สเปรย์ ผู้ผลิตจดแจ้งว่าเครื่องสำอาง ประเภทสเปรย์ระงับกลิ่นปาก      ดังนั้น  ผลิตภัณฑ์ดังกล่าวไม่มีผลในการต้านเชื้อโรค เสริมภูมิคุ้มกัน หรือยับยั้งเชื้อแบคทีเรียภายในช่องปาก หากผู้บริโภคหลงเชื่อและซื้อผลิตภัณฑ์ดังกล่าวมาใช้ อาจทำให้ผู้ป่วยมีอาการมากขึ้น ดังนั้นควรพบแพทย์เพื่อตรวจวินิจฉัยและรับการรักษาอย่างถูกต้อง ขอประชาชนไม่เผยแพร่ข้อมูลเท็จในช่องทางสื่อออนไลน์ต่างๆ โดยสามารถติดตามข่าวสารจากเว็บไซต์สำนักคณะกรรมการอาหารและยา กระทรวงสาธารณสุข หรือโทร 02-590-7000 ได้ในเวลาราชการ